দ্বিতীয় ইনিংসে আমরা বেশ ভালই খেলি। অন্তত ভারতের টেস্ট ক্রিকেটের ইতিহাস তাই বলে। সেই ভরসাতেই অনেকে ভেবেছিলেন, আমাদের রাজ্য সরকারের দ্বিতীয় ইনিংসও অনেক গোছানো হবে। 
শুরুটা নেহাত মন্দ ছিল না। বিশেষ করে দলীয় দুর্নীতি দমনের প্রশ্নে দলনেত্রী যেভাবে মারমুখী ব্যাটিং করছিলেন, তাতে বড় রানের আশা ছিল। শুরু হয়েছিল কর্মসংস্কৃতি বাড়ানোর প্রয়াস। সেই সূত্র ধরেই শিক্ষকদের নতুন আচরণবিধি। তাঁদের কলেজে কাটানো সময় নিশ্চিত করতে বায়োমেট্রিক্সের ব্যবহারের কথাও বলা হয়েছিল। অনেকে উদ্বাহু হয়ে সাধু সাধু করেছিলেন। কিন্তু তার পরেই সমস্ত বিশ্ববিদ্যালয়ের পাঠ্যক্রম নিয়ন্ত্রণের চেষ্টা। আশঙ্কা তৈরি হয়েছিল তখনই। তা পূর্ণ হল যাদবপুর বিশ্ববিদ্যালয়ের নয়া আচরণবিধির খসড়ায়। বোঝা গেল, শিক্ষার অগ্রগতি নয়, মূল লক্ষ্য সরকারি নিয়ন্ত্রণ। উন্নয়নের শাকের ফাঁক দিয়ে বেরিয়ে পড়ল কর্তৃত্ববাদের মাছ। 

১৯০৪ সালের ভারত। লর্ড কার্জনের আমল। সদ্য ইউনিভার্সিটি অ্যাক্টে ব্রিটিশ প্রশাসন শিক্ষা প্রতিষ্ঠানে নিয়ন্ত্রণ বাড়িয়েছে। আর তার পরেই বঙ্গভঙ্গের পরিকল্পনা। তারই প্রতিবাদে শুরু স্বদেশি আন্দোলন। যার একটি অধ্যায় জাতীয় শিক্ষা। ব্রিটিশ চোখরাঙানিকে উপেক্ষা করে গড়ে উঠল বেঙ্গল ন্যাশনাল কলেজ এবং ন্যাশনাল টেকনিক্যাল ইনস্টিটিউট। এই দু’য়ের সম্মিলনে পরে গড়ে উঠল যাদবপুর বিশ্ববিদ্যালয়। 
প্রথম থেকেই শিক্ষাক্ষেত্রে স্বাধীন চিন্তা ও উৎকর্ষের প্রতীক যাদবপুর বিশ্ববিদ্যালয়। তারই নতুন আচরণবিধির খসড়ায় বলা হল, বিশ্ববিদ্যালয়ের শিক্ষক বা কর্মী রাজ্য সরকারের নীতির পরিপন্থী বক্তব্য সংবাদমাধ্যম বা গণমাধ্যমে প্রকাশ করলে তা অপরাধ বলে বিবেচিত হবে। অর্থাৎ, শৃঙ্খলাভঙ্গ। যার জন্য শাস্তিরও ব্যবস্থা থাকবে। আরও বলা হল, রাষ্ট্রের স্বার্থহানি চলবে না। এর উপর আবার রাজ্যের পঞ্চায়েতমন্ত্রীর মধুর বচন— ‘তিন বছরের জন্য প্রেসিডেন্সি ও যাদবপুর বিশ্ববিদ্যালয় বন্ধ করে দেওয়া উচিত’। শোনা গিয়েছে শিক্ষামন্ত্রীর ‘অকাট্য’ যুক্তিও— যেহেতু সরকার বিশ্ববিদ্যালয়ের শিক্ষক ও কর্মীদের বেতন দেয়, তাই মন্ত্রী হিসেবে হস্তক্ষেপের অধিকারও তাঁর আছে। সব মিলিয়ে শিক্ষাব্যবস্থায় বিস্তৃত হচ্ছে চূড়ান্ত কর্তৃত্ববাদের ছায়া। 
অথচ ইতিহাস ঠিক উল্টোটাই বলে। পৃথিবীর সব দেশে, সব যুগে বিদ্যায়তন চলেছে নিজের নিয়মে। স্বশাসনই তার সহজাত বৈশিষ্ট্য। তাতে শিক্ষার উৎকর্ষ কমে না। কখনও চার্চ, কখনও রাষ্ট্র পৃষ্ঠপোষকতা করেছে। কিন্তু অভ্যন্তরীণ বিষয়ে হস্তক্ষেপ করেনি। আর তাতেই গৌরব অম্লান থেকেছে। কর্তৃত্ববাদ কখনও বিশ্ববিদ্যালয়ের স্বাধিকারে থাবা বসাতে চাইলে হয়েছে মিলিত প্রতিবাদ। শেষপর্যন্ত পিছু হটেছে নিয়ন্ত্রণবাদ। বিশ্ববিদ্যালয় অর্জন করে নিয়েছে স্বশাসনের অধিকার। বোলগ্‌না, প্যারিস, পাদুয়া থেকে শুরু করে তক্ষশীলা, নালন্দা— একই ইতিহাস। 
‘ইউনিভার্সিটি’ কথাটির আদিতে আছে লাতিন শব্দ ‘ইউনিভার্সিটাস ম্যাগিস্ট্রোরাম ইট স্কোলোরিয়াম’। যার অর্থ, শিক্ষক ও পণ্ডিতদের স্বশাসিত সঙ্ঘ বা সমাজ। যখন ইউরোপে নগর, গিল্ড গড়ে উঠছিল, তখনই বিশ্ববিদ্যালয়ের বিকাশ। জন্ম থেকেই তা স্বনিয়ন্ত্রিত ও স্বশাসিত সংস্থা হিসেবে রাজতন্ত্রের সম্মতি লাভ করেছিল। মধ্যকালীন ইউরোপের ইতিহাস সাক্ষী, অন্যত্র বাধাপ্রাপ্ত হলেও বিশ্ববিদ্যালয়ে অক্ষুণ্ণ থেকেছে চিন্তার স্বাধীনতা, মতপ্রকাশের সুযোগ। প্রথম দিকে পোপ পৃষ্ঠপোষকতা করতেন প্যারিস বিশ্ববিদ্যালয়ের। ধর্মীয় ক্ষেত্রে স্বাধীন চিন্তার জন্য সেই বিশ্ববিদ্যালয়ের সঙ্গে পোপের সংঘাত বেধেছিল। তাতে কিন্তু বিশ্ববিদ্যালয়ের স্বাধীন পথ চলা বন্ধ হয়নি। এখানেই দেখা গিয়েছিল বিভিন্ন মতাদর্শের সংঘাত। বিদ্বজ্জনেদের প্রবল আন্দোলন। এবং আধুনিক বিজ্ঞানের সূত্রপাত। আত্মনিয়ন্ত্রণের অধিকারে বিশ্বাসী এই শিক্ষাপ্রতিষ্ঠান কখনও রাজশক্তি বা পোপের হস্তক্ষেপের বিরুদ্ধে সংগ্রাম করেছে, আবার কখনও সাধারণভাবে প্রতিক্রিয়াশীলতার প্রতিরোধে তৎপর হয়েছে। এভাবেই শিক্ষা-সংস্কৃতির জগতে অনন্যসাধারণ হয়ে উঠেছে মডেনা, পালেনিয়া, অক্সব্রিজ বিশ্ববিদ্যালয়। 
ইউরোপের বিশ্ববিদ্যালয়ে জন্মলগ্ন থেকেই বৌদ্ধিক স্বাধীনতার চিন্তা প্রবল ছিল। ১১৫৫ সালে বোলগ্‌না বিশ্ববিদ্যালয় সম্রাট ফ্রেডারিক প্রথম বারবোসার কাছ থেকে লাভ করেছিল অ্যাথেন্টিকা হ্যাবিটা। যা আসলে ছিল জ্ঞানপিপাসু ছাত্র ও শিক্ষকদের সুযোগ-সুবিধা এবং জীবন ও সম্পত্তির নিরাপত্তার দলিল। এরপর ১২৩১ সালে পোপ নবম গ্রেগরি জারি করেন গার্নেস সিয়েনটিস। যাতে প্যারিস বিশ্ববিদ্যালয় আইনত লাভ করেছিল স্বাধীনতা ও স্বশাসন। তার আগে এই প্রতিষ্ঠানে দীর্ঘ দু’বছর ধরে চলেছিল চ্যান্সেলর ও বিশপদের খবরদারির বিরুদ্ধে ছাত্র ধর্মঘট। এই অধিকারই ছিল বিশ্ববিদ্যালয়ের ম্যাগনাকার্টা।
আর এই সেদিন, ১৯৮৮ সালের ১৮ সেপ্টেম্বর, ৪৩০টি বিশ্ববিদ্যালয় স্বাক্ষর করল ম্যাগনাকার্টা ইউনিভার্সিটাটাম। যাতে স্পষ্ট বলা হল, শিক্ষক ও পড়ুয়ার স্বাধীন ভাবনাচিন্তার এবং শিক্ষকদের যে কোনও বিষয়ে কথা বলার এবং শিক্ষা দেওয়ার অধিকার আছে। আর তার জন্য তাঁদের কর্মচ্যুতি, কারাবাস বা কোনও ধরনের দমননীতির সম্মুখীন হতে হবে না। ২০১৬ সালের তথ্য অনুযায়ী, বিশ্বের ৮০টি দেশের ৭৫০টি বিশ্ববিদ্যালয় এই ম্যাগনাকার্টায় সই করেছে। 
ভারতেও ছিল তক্ষশীলা, নালন্দা। তক্ষশীলায় শিক্ষালাভের পর অপারগ শিক্ষার্থীর গুরুদক্ষিণা মিটিয়ে দিতেন স্বয়ং রাজা। যোগাযোগ শুধু এটুকুই। আর নালন্দায় সেটাও ছিল না। বিশ্ববিদ্যালয়ের সম্পূর্ণ নিজস্বতা ও স্বাধিকার ছিল অটুট। রাজারা যুগ যুগ ধরে এটা মেনে চলেছেন। এবং তাঁরাই দু’শো গ্রামের রাজস্ব নির্দিষ্ট করেছিলেন নালন্দার জন্য। ছাত্রদের বিনা বেতনে থাকা-খাওয়া-পড়ার ব্যবস্থা করেছিলেন এই ভারতেরই শাসকগণ। কোনও কিছুতেই হস্তক্ষেপের কথা মাথায় আসেনি তাঁদের। রাজপরিবারের প্রার্থী প্রবেশিকায় উত্তীর্ণ না-হয়ে ফিরে যাচ্ছেন আর চিন থেকে আশা অজ্ঞাতকুলশীল পড়ুয়া প্রবেশিকায় উত্তীর্ণ হয়ে মহাসমারোহে প্রবেশ করছেন বিশ্ববিদ্যালয়ে— এটাই ছিল নালন্দার স্বাভাবিক ছবি। বসুবন্ধু, নাগার্জুন, শীলভদ্রদের রাষ্ট্রীয় আচরণবিধির প্রয়োজন হয়নি। 
■ স্বাধিকার আহত। ইউরোপের মতো এখানেও প্রতিরোধ গড়ে তুলে তা উদ্ধার করা যাবে কি না, সময় বলবে। হেগেল বলেছিলেন, ইতিহাসের পুনরাবৃত্তি ঘটে।
(লেখক শিবপুর দীনবন্ধু কলেজের ইতিহাসের শিক্ষক। মতামত নিজস্ব)